Parys-boere: Intimidasie-klag teruggetrekTien van die elf verdagtes tydens ‘n vorige verskyning in die hof. Foto: Landi Malan ŉ Aanklag van intimidasie teen Boeta van der Westhuizen, een van die beskuldigdes in die opspraakwekkende Parys-moordsaak, is Vrydag in die plaaslike landdroshof teruggetrek. Phaladi Shuping, woordvoerder van die nasionale vervolgingsgesag (NVG), het aan Maroela Media bevestig dat die saak “deur ŉ mediasie-proses opgelos is” en dat die aanklag daarom teruggetrek is. Boeta van der Westhuizen (46) het Vrydag weer saam met sy medebeskuldigdes Cor Loggenberg (18), Loedie van der Westhuizen (18), Miela Janse van Vuuren (22), kapt. Henk Prinsloo (46), Anton Loggenberg (49), Wian van der Westhuizen (20), Muller van der Westhuizen (19), Fanie Oosthuizen (42), Wicus van der Westhuizen (19) en ŉ minderjarige verdagte verskyn op aanklag van die moorde op Samuel Tjixa en Simon Jubeba. Boeta is aanvanklik in Januarie op borgtog vrygelaat, maar weer in Maart in hegtenis geneem op ŉ aanklag van intimidasie. Die staat het beweer hy het sy borgtogvoorwaardes verbreek deur lede van die ondersoekspan te bel en hulle te dreig en te intimideer. Hy is later vir ŉ tweede keer op borgtog vrygelaat. Die saak is Vrydag tot 15 Julie uitgestel, vermoedelik om die staat kans te gee om ŉ datum vas te stel wanneer die saak na die hooggeregshof oorgeplaas kan word. Anton Loggenberg het vroeër aan Maroela Media gesê dat hy ŉ saak van skadevergoeding vir onregmatige inhegtenisneming teen die staat aanhangig sal maak. Anton boer met beeste en voer gereeld van die diere uit na die res van Afrika, maar sê dat hy sedert sy inhegtenisneming reuse finansiële skade gely het. “My hele besigheid is tot niet. Mense wat altyd by my gekoop het wil nie meer met my sake doen nie, want hulle sê ons is rassiste en moordenaars. Baie van ons se besighede ly nou onder hierdie ding,” het hy gesê. Die staat voer aan die 11 verdagtes was betrokke by die moorde op Tjixa en Jubeba wat op 6 Januarie deur boere in die gebied op ŉ plaas aangekeer en glo so erg aangerand is dat hulle later in die hospitaal aan hul beserings beswyk het. Boere in die gebied het beweer dat Tjixa en Jubeba deel was van ŉ aanval op Loedie van der Westhuizen se plaas, maar die oorledenes se familie het dit ontken en gesê dat Tjixa en Jubeba tydens ŉ loongeskil deur die boere doodgeslaan is. Lees alle vorige berigte oor die Parys-boere op Maroela Media.